C 288/10
BG
Официален вестник на Европейския съюз
17.8.2023 г.
Беше взето решение да се внесе това изменение в теглото на продукта, за да се уточни, че само пити сирене с тегло над 1 kg може да се продават на порции.
Целта на това изменение е да се гарантира висок стандарт за предлагането на продукта.
Не е подходящо питите сирена с малък размер да се нарязват на порции с триъгълна форма.
Разделянето на 0,5 kg сирене на две порции по 250 g например би означавало да се получат две полукръгли парчета, а не едно триъгълно парче.
Намерението на асоциацията за защита е сиренето „Pecorino Crotonese“ да продължи да се продава цяло и/или на порции като единствените възможни формати за предлагане на сиренето на потребителите.
При разделянето на сиренето на порции освен това се ускорява процесът на зреене, в резултат на което малкото парче прясно сирене „Pecorino“ бързо придобива характеристиките на почти полутвърдо сирене.
Малките пити сирене изсъхват бързо и губят органолептичните си характеристики, ако не бъдат обработени.
Това изменение се отнася до член 9 от продуктовата спецификация (специфични подробности за логото) и до точка 3.6 (sic) от единния документ.
Досегашна формулировка на член 9 [от продуктовата спецификация] и точка 3.6 [sic] от единния документ: „Логото на продукта е съставено от две части: отляво се намира графичното изображение, а отдясно — надписът.
Логото трябва да е отпечатано върху сиренето с топъл или релефен печат, а надписът се поставя на страничната стена.“
Нов текст: Член 9 от продуктовата спецификация: „Логото се състои от първата буква на думата „Crotone/Crotonese“, т.е. буквата „C“, обърната с отворената си част надолу, към която е добавен малък знак за око, така че да наподобява овча глава, а около логото е поставен надписът: „PECORINO CROTONESE DOP [ЗНП]“.
Тези елементи се намират във вътрешността на кръг, който наподобява формата на цяла пита сирене „Pecorino“.
Обиколката на кръга е прекъсната в долния десен ъгъл от триъгълник, представляващ току-що отрязано парче сирене „Pecorino“.
Смисълът се разбира директно и бързо.
Това е лого, което представя сирене и по-точно сирене, произведено от висококачествено овче мляко.
Надписът „PECORINO CROTONESE DOP [ЗНП]“ е изобразен още веднъж във вътрешната част на логото, където текстът е разположен на два реда един под друг, вдясно от графичното изображение или под него.
Задължително е винаги да се изобразява цялото лого.
Използването на опростеното лого, т.е. без външната част, е разрешено единствено и само във версията „графично изображение“.
Не се разрешава обаче обратното, т.е. лого, на което е изобразен само надписът „Pecorino Crotonese“.
Накратко, съществуват три разрешени версии на логото: хоризонтална, вертикална и „графично изображение“.
Версията „графично изображение“ на логото трябва да бъде отпечатана върху сиренето „Pecorino“ с топъл печат, релефен печат или печат с мастило за хранителни цели, поставен върху една от основите на сиренето.
Задължително се изписва буквено-цифреният идентификационен код на мандрата.
Той може да бъде отпечатан директно върху сиренето с помощта на гореспоменатите методи или да бъде изписан върху етикета.
Страничната част на питата сирене може да се маркира по желание.
Разрешава се логото да се възпроизведе върху тази част на сиренето с помощта на установените методи.“